S-951/2008

Mál þetta, sem dómtekið var í dag, er höfðað með ákæru útgefinni af lögreglustjóranum í Reykjavík 1. júlí sl. á hendur B-kk-þgf S-kk-þgf D-kk-þgf, Asparfelli 12, Reykjavík, fyrir eftirfarandi brot framin á árinu 2008:

I.

Þjófnað, með því að hafa miðvikudaginn 6. febrúar, í versluninni Byko, Kauptúni 6 í Garðabæ, stolið gipsrafhlöðuskrúfvél að verðmæti kr. 42.980, með því að stinga henni í tösku sína og ganga með framhjá greiðslukassa án þess að greiða fyrir.

Þetta er talið varða við 244. gr. almennra hegningarlaga nr. 19/1940.

II.

Umferðarlagabrot, með því að hafa ekið bifreiðinni PY-615 að morgni föstudagsins 2. maí, óhæfur um að stjórna henni örugglega vegna áhrifa ávana- og fíkniefna og án þess að hafa ökuskírteini meðferðis, austur Arnarbakka í Reykjavík, uns lögregla stöðvaði aksturinn á Arnarbakka við Grýtubakka.

Þetta er talið varða við 1. mgr. sbr. 2. mgr. 45. gr. a. og 1. mgr. 48. gr. sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

III.

Þess er krafist að ákærði verði dæmdur til refsingar og sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Verjandi ákærða krefst vægustu refsingar er lög leyfa, hæfilegrar þóknunar sér til handa og að útlagður kostnaður verði greiddur úr ríkissjóði.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í febrúar 1972. Samkvæmt fyrirliggjandi sakavottorði gekkst hann með lögreglustjórasátt á árinu 1998 undir að greiða sekt vegna umferðarlagabrots og á árinu 2006 var hann dæmdur í Færeyjum til að sæta 14 daga skilorðsbundnu fangelsi fyrir brot gegn 298. gr. og 2. mgr. 56. gr. hegningarlaga.

Þykir refsing ákærða hæfilega ákveðin fangelsi í 30 daga, en fresta skal fullnustu refsingar og hún falla niður að 2 árum liðnum frá birtingu dómsins haldi hann almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði jafnframt 140.000 krónur í sekt til ríkissjóðs innan fjögurra vikna en sæti ella fangelsi í 10 daga.

Ákærði sæti sviptingu ökuréttar í 1 ár frá birtingu dómsins.

Ákærði hefur verið sakfelldur í máli þessu. Með vísan til 218. gr. laga um meðferð sakamála þykir því ekki unnt að fallast á þá kröfu ákærða að útlagður kostnaður vegna mats á sakhæfi falli á ríkissjóð. Verður ákærða því gert að greiða 327.274 krónur í útlagðan sakarkostnað samkvæmt yfirliti lögreglustjóra og 119.520 krónur, að meðtöldum virðisaukaskatti, í þóknun til skipaðs verjanda síns, S-kk-ef A-kk-ef S-kk-ef hæstaréttarlögmanns.

Dóm þennan kveður upp Á-kk-nf M-kk-nf héraðsdómari.

D ó m s o r ð :

Ákærði, B-kk-nf S-kk-nf D-kk-nf, sæti fangelsi í 30 daga, en fresta skal fullnustu refsingar og hún falla niður að 2 árum liðnum frá birtingu dómsins haldi hann almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði jafnframt 145.000 krónur í sekt til ríkissjóðs innan fjögurra vikna en sæti ella fangelsi í 10 daga.

Ákærði sæti sviptingu ökuréttar í 1 ár frá birtingu dómsins.

Ákærði greiði samtals 446.794 krónur í sakarkostnað, þar af 119.520 krónur í þóknun til skipaðs verjanda síns, S-kk-ef A-kk-ef S-kk-ef hæstaréttarlögmanns.

Á-kk-nf M-kk-nf